- Saken reiser prinsipielle spørsmål, men på grunn av de konkrete omstendighetene i saken finner utvalget likevel ikke tilstrekkelig grunn til å tillate anken fremmet, heter det i beslutningen som kom fra Høyesteretts ankeutvalg mandag.

Avgjørelsen betyr at dommen fra Borgarting lagmannsrett i Follobane-saken er rettskraftig. I tillegg må Bane NOR nå betale Skanska ytterligere 200.000 kroner i saksomkostninger for høyesterettsbehandlingen.

Dermed må Bane NOR betale Skanska totalt 273 millioner kroner for å ha brutt anskaffelsesreglementet da de tildelte italienske Condotte EPC Civil Oslo S-kontrakten på Follobane-prosjektet.

Fornøyd Skanska-sjef

Skanska-direktør Ståle Rød.

Konsernsjef Ståle Rød i Skanska Norge er fornøyd med at de nå kan sette et endelig punktum for en sak som har gått over flere år.

- Jeg er veldig glad for avgjørelsen til Høyesterett, men vi er samtidig ikke overrasket. Lagmannsrettens dom var så klar på alle punkter, at vi hadde god tro på at beslutningen ville bli stående som endelig, sier Ståle Rød til Byggeindustrien.

Dømt i tingretten

Bane NOR ble i mars 2017 dømt i Oslo tingrett til å betale Skanska 305 millioner kroner for brudd på anskaffelsesregelverket etter at italienske Condotte ble tildelt Oslo S-kontrakten.

Skanska mente Condotte skulle vært avvist fra konkurransen, og at de dermed hadde ligget an til å vinne kontrakten og kunne forventet en fortjeneste på oppdraget som skulle blitt utført, såkalt positiv kontraktsinteresse.

Skanska vant frem med sitt synspunkt, men tingrettsdommen ble anket av Bane NOR til lagmannsretten.

Her vant også Skanska frem med sine synspunkter, og Bane NOR ble dømt i desember i fjor til å betale Skanska 272,8 millioner kroner i erstatning i ankesaken.

I januar bestemte Bane NOR seg for å prøve saken inn for Høyesterett.

Kastet ut

Som kjent ble Condotte i januar i fjor kastet ut av Bane NOR på grunn av store økonomiske problemer, og i januar gikk Bane NOR ut og anbefalte ett år lengre utbyggingstid og økt kostnadsramme for Follobaneprosjektet - med bakgrunn i Condotte-utkastelsen.

Bane NOR har bedt om at kostnadsrammen økes i forbindelse med Stortingets behandling av revidert nasjonalbudsjett med 7,7 prosent prosent fra 28,5 milliarder til 30,7 milliarder kroner for å ferdigstille Follobanen.

Summen på 28,5 milliarder tilsvarer kostnadsramme på 26,3 milliarder som ble bevilget av Stortinget i 2014, ifølge Bane NOR.

Åpningen flyttes fra desember 2021 til desember 2022.

Byggeindustrien har foreløpig ikke fått en kommentar fra Bane NOR.